google/wiki40b huggingface dataset:
Philistina campagnei

Utseende

En middelsstor, langbeint, bronseaktig brunlig gullbasse. Hannen har et bredt, i spissen kraftig utvidet men ikke tydelig kløvet horn i pannen, ogsaå et par kortere, skrått oppoverrettede pigger. Dekkvingene har lyse striper som til sammen danner en flaskelignende form, scutellum har lyse kanter.

Utbredelse

Arten lever i Laos.
Brahmapur

Etymologi

Byens offisielle sanskritnavn er Brahmapur; i Britisk India ble den kalt Berhampur.

Demografi

Ifølge en folketelling i 2009 har Brahmapur et folketall på 702 672 innbyggere. Med befolkningen i regionen Stor-Brahmapur, bestående av Chatrapur og Gopalpur (folk krever at Hinjilicut skal inkluderes) er innbyggertallet over en million. Menn utgjør 52 % av befolkningen og kvinner 48 %. Den gjennomsnittlige lesekyndigheten i byen er 74 %, noe som er høyere enn landsgjennomsnittet på 59,5 %. 83 % av mennene er lesekyndige, mens kun 64 % av kvinnene er det samme. 11 % av byens befolkning er barn under 6 år.
Student Loans Company

Student Loans Company er en britisk statlig lånekasse som gir studielån og stipender til studenter ved universiteter og høyskoler i Storbritannia. Selskapet ble etablert i 1989 og har 4,2 millioner kunder: 1,3 millioner studenter og 2,8 millioner tidligere studenter. I Nord-Irland og Wales gis det også lån til elever over 16 år. Selskapet samarbeider med HM Revenue and Customs om innkreving av lån. Hovedkontoret ligger i Glasgow.
Denhezia

Levevis

Biller i gruppen Pentodontini lever stort sett i forholdsvis tørre biotoper, som steppe og ørkener.

Utbredelse

Arten er beskrevet fra Colombia.
Steroidhormon

Steroidhormoner er steroider som fungerer som hormoner. Hos pattedyr kan steroidhormonene klassifiseres i fem grupper etter hvilke reseptorer de binder: Glukokortikoider, mineralkortikoider, androgener, østrogener og progestagener. Vitamin D-derivater er et sjette nært beslektet gruppe, med homologe reseptorer, men kjemisk er disse steroler, ikke steroider. Det er også utviklet en rekke kunstige steroidhormoner som brukes som legemidler ved en rekke tilstander.

Farmakologiske egenskaper

De naturlige steroidhormonene dannes fra kolesterol i gonadene og i binyrebarken. I blodet fraktes steroidhormonene rundt bundet til spesifikke bærerproteiner som for eksempel SHBG, kjønnshormonbindende globulin. Videre omdanning og katabolisme skjer i leveren, andre perifere vev og i målorganet.
Fordi steroider og steroler er fettløselige, diffunderer de relativt fritt fra blodet gjennom cellemembranen til cytoplasma i målcellene. Her modifiseres steroidhormonet i enkelte tilfeller før det binder spesifikke reseptorer, som er store metalloproteiner. Når steroidet binder reseptoren, går to steroid-reseptorkomplekser sammen og danner en funkjsonell DNA-bindende enhet som kan trenge inn i nukleus (cellekjernen). I kjernen binder steroid-ligand-komplekset spesifikke DNA-sekvenser og induserer transkripsjon av målgenene.
Zaisu

Zaisu (座椅子) er en særlig form for japansk stol som ikke har noen ben, men hvis design er avledet av normale stoler. Zaisu er utbredt i Japan, især i hus med spisestue i tradisjonell japansk stil, der man bruker lave bord og tatamimatter. Her kan man slappe av i en zaisu på en kald aften under et oppvarmet kotatsubord.
Tradisjonelt sitter japanere gjerne knelende med vekten på underbena, idet bena er foldet under kroppen. Etter lengre tid kan det imidlertid gi smerter, særlig for folk som ikke er vant til å sitte på denne måten. Av denne grunn foretrekker mange japanere den bekvemmere zaisu-variant, der ryggen er støttet, og benae kan strekkes ut. Zaisu finnes i mange varianter, enten med en innebygget pute eller en løs zabuton. Dessuten finnes det ofte et separat armlene, kyousoku (脇息), som kan gi en ytterligere avslappet måte å sitte på.
Zaisu kom på mote allerede i Muromachi-perioden (ca. 1336–1573). Også i nåtiden finnes de i mange moteriktige varianter.
Irsk setter

Opprinnelse og alder

Rasen ble trolig først formet i Irland et godt stykke innpå 1800-tallet. Man tror den er et resultat av selektiv avl på rødt innslag i irsk rød og hvit setter, som regnes som eldre. På gaelisk heter denne hunden modder rhu. Den skal ha fått sitt endelige navn i 1876. I 1882 ble The Irish Red Setter Club dannet i Irland, som den første raseklubben. Rasestandarden ble fastlagt 29. mars 1885 i Dublin. Oberst J. K. Millner, som var en av menneskene bak rasestandarden, drev selv med oppdrett og eksporterte flere hunder til Skandinavia. Han dømte bl.a. rasen på en hundeutstilling i Sverige i 1911 og 1913.

Bruksområde

Irsk setter er en typisk jakthund på fugl, og da spesielt på storfugl. Den søker gjerne mer vidstrakt enn gordon setter, og regnes som dyktig og energisk fuglehund som passer i alle typer terreng, selv om den opprinnelig var avlet for å jakte på våtmark og sumplignende terreng. Den er også er ypperlig familiehund, spesielt for folk som er glade i å ferdes mye ute i naturen.

Lynne og væremåte

Irsk setter er normalt en godlynt, energisk og svært utholdende hunderase som trenger mye mosjon for å trives maksimalt. Den er forholdsvis rolig av natur, regnes som lett å håndtere og skal være flink med barn. Pelsen krever normalt vedlikehold, men må undersøkes jevnlig for flått o.l. De aller fleste avlslinjene på irsk setteren er rolige.
Ivan Blomqvist

Biografi

Blomqvist arbeider med jazz og improvisert musikk for det meste. Han har en Bachelor-grad i improvisasjon og jazz fra jazzlinja på Norges Teknisk-Naturvitenskapelige Universitet i Trondheim. Han jobber som keyboardist og låtskriver i soul-jazzbandet Rohey med Rohey Taalah, leder sine egene jazzprosjekter, Ivan Blomqvist 3, med Hanna Paulsberg, og klubbandet Mosambik!.
Farmasøyt

En farmasøyt (gr pharmakeutes) er en person som er utdannet i farmasi. Tittelen  cand.pharm. (latin: candidatus / candidata pharmaciae) er fortsatt i bruk i en rekke land om en akademiker som har bestått embedseksamen i farmasi og tilsvarende dr.pharm om en person som har avlagt doktorgrad i faget. I dag tildeles kandidater med bestått eksamen bachelor- eller mastergrad.

Oppgaver

Farmasøyter har tradisjonelt tilberedt og utlevert legemiddel på ordre fra leger. Oppgaver tilknyttet pasientbehandling, i tillegg til  klinisk praksis, medisineringsovervåking og legemiddelopplysning inkluderes nå i farmasiens fagfelt. Noen av disse oppgavene har i enkelte land blitt stadfestet med lov.

Historie

Adskillelsen av farmasøyten fra legen går tilbake til ca. 1170–1200 da det i byen Arles i Frankrike ble laget et dekret som påbød adskillelse av yrkene. I 1240 ble det utstedt en medisinalforordning
for kongeriket Sicilia av Fredrik II (1194–1250) som skilte legeyrket og apotekeryrket.

Titler i Norge

Farmasøyter med femårig universitetsutdanning, dvs. mastergrad, kan bli autorisert som «provisorfarmasøyt», mens farmasøyter med treårig høgskoleutdanning kan få autorisasjon som «reseptarfarmasøyt». Det er kun mastergraden som oppfyller kravene til artikkel 44 av direktiv 2005/36/EC, og som i europeisk og i internasjonal sammenheng lar seg oversette til det engelske begrepet pharmacist. Farmasiutdanning i Norge har sin opprinnelse ved Universitetet i Oslo (den tidligere cand.pharm. utdanningen, 5-årig). I 1967 ble i Oslo reseptarhøgskolen opprettet som tilbød en kortere Universitets/høyskoleutdanning, reseptar. Reseptar er en profesjonsutdanning og tilbys ved høyskoler og noen universiteter. Det er likevel mulig å bygge på en bachelorutdanning fra en høyskole med en mastergrad ved å ta 2 år ( Bachelor fra universitet)/ 3-3,5 år (høyskole) tilleggsutdanning ved et universitet. Farmasiutdanning tilbys nå ved universitetet i Bergen (master), Tromsø (3 årig Bachelor/ 2 årig master), Oslo (master og bachelor) og i Namsos (høyskole) (bachelor). Apoteker er yrkestittelen for den som har det faglige og administrative lederansvaret for et apotek (jur. driftskonsesjonær), noe som krever mastergrad i farmasi, samt 2 års relevant yrkeserfaring.
Testaccio

Testaccio er en bydel (rione) i den sørlige utkanten av Romas historiske sentrum. Testaccio er området som avgrenses av Tiberen, Via Marmorata og bymuren.
Navnet kommer fra Monte dei cocci (latin: Mons Testaceus – «avfallsfjellet»), en ruvende søppeldynge som har bygd seg opp siden oldtida.
ISO 3166-2:BB

ISO 3166-2:BB er Barbados' del av ISO 3166-2, som er del av ISO 3166-standarden utgitt av International Orginazation for Standardization (ISO), som definerer koder for navna til hovedinndelingene (f.eks. delstater eller fylker) av alle land med kode i ISO 3166-1.
For Barbados er det definert koder for elleve prestegjeld.
Hver kode består av to deler, atskilt av en bindestrek. Første del er BB, ISO 3166-1 alfa-2-koden for Barbados. Andre del er to sifre (01–11).
Gregers Gram

Bakgrunn

Gregers Gram var sønnesønn av Gregers Gram, Norges statsminister i Stockholm i to perioder i unionstiden, og sønn av Harald Gram, byfogd i Oslo. Harald Gram var sentral i motstandsgruppen 2A under annen verdenskrig. Han var også leder av Idrettskontoret ved legasjonen i Sverige.
Gregers Gram vokste opp på Heggeli i Aker kommune (nå i Vestre Aker bydel i Oslo). Han hadde studentereksamen fra 1938, rekruttskole og vinterrekruttskole fra 1940, og studerte jus ved Universitetet da den tyske invasjonen av Norge startet i april 1940.

Andre verdenskrig

I 20-årsalderen var han styremedlem i Ullern Unge Høyre og formann i Veststrøket distriktsforening av Ullern Unge Høyre. Før krigen var han dessuten aktiv idrettsmann i Sportsklubben Njård og var klubbens formann i 1938 og 1939.
Etter krigsutbruddet deltok Gram som infanterist i kampene omkring Hamar. Samme år ble han med i motstandsarbeidet i det okkuperte Norge. I 1941 måtte han flykte til Sverige og klarte å ta seg derfra til Storbritannia via Sovjetunionen. 
I Storbritannia fikk Gram opplæring i propagandavirksomhet i okkuperte områder. Etter hvert ble han rekruttert til Kompani Linge. I mars 1943 ble han sammen med Max Manus sendt tilbake til Norge, hvor de utførte vellykkede sabotasjeoppdrag rettet mot tyske skip i Oslo Havn (Operasjon Mardonius). Etter denne operasjonen vendte Gram og Manus tilbake til Storbritannia, men i november samme år var de tilbake i Oslo for å utføre nye angrep mot tysk skipstrafikk (Operasjon Bundle).
Fra 1944 var Gram medlem av Milorgs sabotasjegruppe, Oslogjengen, under ledelse av Gunnar Sønsteby. Han deltok i flere vellykkede sabotasjeaksjoner, blant annet sprengningen av Arbeidskontoret fredag 19. mai 1944 for å ødelegge kartotekene og forpurre Quisling-regjeringens planer om å tvangsutskrive inntil 25 000 nordmenn til tysk arbeidstjeneste. Torsdag 12. oktober samme år deltok han i sprengningen av et oljelager på Sørenga, noe som gjorde 200 000 liter olje ubrukelig.
Høsten 1944 ledet Gram sammen med Max Manus psykologisk krigføring (Operasjon Derby) mot tyske soldater ved å spre propaganda til dem. Gram ble drept mandag 13. november 1944 i et bakhold på Plasskafeen, som lå i Markveien 35 ved Olaf Ryes Plass i Oslo, da han og Edvard Tallaksen som en del av denne operasjonen skulle møte noen antatte tyske desertører. Gram ble truffet av flere skudd før han falt om og etterhvert døde på vei til sykehuset. Tallaksen ble skutt i kjeven, såret og tatt til fange. Han tok onsdag 29. november sitt eget liv for ikke å røpe motstandsorganisasjonen under tortur.
Gregers Gram er gravlagt i familiens gravsted på Vestre gravlund i Oslo.
Tom Bromilow

Liv og karriere

Bromilow ble født i West Derby, en forstad nord for Liverpool. Han begynte sin karriere for den lokale klubben United West Dingle Presbyterian Club. Han signerte for Liverpool FC etter at han som 24-åring en ettermiddag i 1919 dukket opp på klubbens stadion Anfield og ba om prøvespill. Han hadde da nylig blitt demobilisert fra hæren. George Patterson, den gang assisterende trener, ble imponert over hans ferdigheter og signerte ham.
Bromilow hadde sin debut den 25. oktober 1919 på stadionet Turf Moor i en førstedivisjonskamp (det daværende [[The Football League|ligasystemet) mot Burnley FC hvor de røde vant 2–1. Hans første mål kom i det 57. minuttet i en 3–0-seier på Burnden Park mot Bolton Wanderers FC den 24. januar 1920. Bromilow ble snart en etablert av det laget som var ligatitler i 1921–22 og 1922–23. En ble betraktet som takler og i å fordele ballen, og ansett som lagets hjerne og blomstret til å spille på landslaget innenfor tre år etter å ha blitt profesjonell. Han fortsatte å være innflytelsesrik på førstelaget fram til siste halvdel av tiåret, og utmerket som kaptein på laget.
Han spilte også for det engelske landslaget ved fem anledninger mellom 1921 og 1925. Den første kampen den 14. mars 1921, en 0-0-kamp mot Wales. Den siste kampen var den 24. oktober 1925 mot Irland, også målløs.
Etter at han la opp som fotballspiller begynte han en ny karriere som trener, først i Amsterdam i Nederland sommeren 1930 før han ble utpekt til trener for Burnley FC den 8. oktober 1932, da som den første trener som tidligere hadde vært profesjonell fotballspiller. Han ble værende hos Burnley fram til sommeren 1935. Han trente videre Crystal Palace (to sesonger), Newport County AFC| Newport County]] (2 sesonger) og Leicester City.
I 2006 ble han inkludert blant avstemningen 100 Players That Shook The Kop, stemt blant tilhengerne på Liverpool FCs offisielle nettsted.
Bromilow ble gift med Lillian Mabel May Kelly i juni 1923. Hun var for øvrig søster av Theo Kelly, trener for Everton FC fra 1939 til 1948. Han døde brått mens han satt på toget i mars 1959 mens han drev rekognosering for Leicester City.
Guissezholmen fuglereservat

Guissezholmen fuglereservat er et naturreservat som omfatter holmene ved Kapp Guissez på østsiden av munningen av Krossfjorden på sørvestsiden av Haakon VII Land på Spitsbergen på Svalbard. Reservatet ble opprettet ved kongelig resolusjon 1. juni 1973 og er på 416 dekar.
Fuglefjellene her har blant annet gjess og ærfugl. Man skal holde lang avstand fra fuglereservatene i hekketiden for å unngå at fugleforeldre blir skremt bort og rovfugl eller polarrev tar eggene. Fuglene kan forstyrres selv på flere hundre meters hold.
Verdenscupen i terrengsykling

Verdenscupen i terrengsykling (The UCI Mountain Bike World Cup) er en årlig serie med terrengsykkelkonkurranser som er styrt av det internasjonale sykkelforbundet. Den første runden verdenscup-konkurranser ble arrangert i 1991 og besto kun av øvelsen rundbane. Verdenscupen i utfor ble etablert to år etter, og parallellslalåm ble lansert i 1998. Dette formatet, med to ryttere som kjørte mot hverandre i parallelle løyper i utslagnings-heat, utviklet seg videre til four-cross med fire ryttere som følger samme trasé, i 2002.
Ryttere tjener opp poeng avhengig av deres plassering i hvert ritt. Den regjerende mesteren i hver klasse kan kjennes igjen ved en verdenscup-leder jersey.
Prinsesse Juliana internasjonale lufthavn

Historie

Flyplassen ble opprettet som en militær flystripe i 1942, men ble konvertert til en sivil lufthavn i 1943. I 1964 ble flyplassen flyttet og fikk et nytt terminalbygg og kontrolltårn. Flyplassen ble oppgradert i 1985, 2007 og en i 2013/2014.
Aprilia

Racing

Selv om Aprilia er et lite selskap i global motorsykkelmålestokk, er selskapet veldig aktivt i løpssammenheng. De konkurrerer i mange klasser i VM, blant annet 125 cm³-klassen (FIM 125 cm³ World Championship), i 250 cm³-klassen (FIM 250 cm³ World Championship), i 500 cm³ klassen (FIM 500 cm³ World Championship), og fra 2002-2004 i MotoGP klassen (FIM MotoGP World Championship).
Aprilia Racing har hatt varierende suksess. De har vært svært suksessfulle i de mindre klassene, hvor de har vunnet tallrike løp og mesterskap i 125 cm³ Grand Prix- og 250 cm³ Grand Prix-klassene. Derimot har deres 500 cm³ Grand Prix-motorsykkel vært mindre konkurransedyktig, og deres MotoGP-utgave – kalt RS3 – var teknisk avansert, men vanskelig å kjøre og gjorde det dårlig i mesterskapssammenheng. RS3 inneholdt imidlertid mange avanserte tekniske finesser som aldri før var sett, eller kun sett på andre MotoGP-motorsykler – teknologier som blant annet throttle by wire og pneumatic valve actuation systems.
Aprilia deltar også i off-road racing med sine 450 og 550 cm³ V-Twin motocrossere og supermotardsykler, med gode resultater (inkludert senere) i både off-road (Motocross) og on-road (Supermotard)- kategoriene.
Selskapet har også gjort seg bemerket med å velge noen til dels upopulære motorkonfigurasjoner. For eksempel fortsatte de utviklingen av en V-Twin 500 cm³ Grand Prix utgave når alle de andre lagene valgte V-fire-konfigurasjoner for å oppnå bedre motoreffekt. Aprilia fortsatte trenden med å utnytte fordelene i en lavere minimumsvekt ved å introdusere sin RS3 MotoGP motorsykkel med tre sylindre i rekkeformasjon. Motorsykkelen hadde færrest sylindre i Grand Prix-stallen. Yamaha hadde valgt en rekkefirer-formasjon, mens Suzuki og Ducati gikk for en V-fire variant. Honda tok V-idéen enda lengre, ved å produsere sin mesterskapsvinnende RC211V, en V-fem-sylindret motor.
Norges Arkitekter

Norges Arkitekter var et prosjekt for å samle alle arkitektfagene i Norge i én interesseorganisasjon. Initiativet kom fra Norske arkitekters landsforbund (NAL) våren 2012, og 12. september samme høst vedtok representantskapet i NAL at styret skulle sette i gang arbeidet med å utvikle en slik felles organisasjon, som skulle være en sammenslåing av Norske interiørarkitekters og møbeldesigneres landsforening (NIL), Norske landskapsarkitekters forening, NAL og eventuelt andre aktuelle organisasjoner. Arkitektbedriftene i Norge og Arkitektenes Fagforbund (Afag) ble invitert til å være med på å utrede mulighetene. Arkitektbedriftene takket nei til tilbudet, Afag takket ja.
I 2013 ble styrene i NAL, Afag, NIL og NLA enige om å samarbeide for å samle arkitektprofesjonene i en ny og felles interesseorganisasjon: «Norges Arkitekter». De utarbeidet et prospekt som ble presentert for de ulike foreningenes medlemmer i mai/juni 2013.
I desember 2013 publiserte styringsgruppen dokumentet Midtveisrapport, og i mars 2014 Sluttrapport, som var ment som et ferdig forslag til ny organisasjon.
Etter at Afags landsmøte vedtok å utsette en uravstemning om opprettelsen av «Norges Arkitekter», og ville utrede saken videre, avsluttet NIL, NAL og NLA samarbeidet med Afag. I oktober 2013 viste en meningsmåling blant medlemmene i disse tre organisasjonene at 60 % sa ja til en ny, felles organisasjon, 20 % var mot og 20 % hadde ikke bestemt seg. 
NIL, NAL og NLA samarbeidet videre og i 2015 ble to nye utgaver av styringsgruppens beslutningsgrunnlag utarbeidet (først i mai, deretter i oktober), etter krav fra NALs styre og representantskapet. 
I mars 2016 gjennomførte NALs lokalforeninger ekstraordinære generalforsamlinger for å stemme over vedtektsendringer som åpnet for sammenslåing. Det var et krav om 2/3 flertall for vedtektsendringene i hver lokalforening. Ti av de 14 lokalforeningene stemte for. Et flertall i Bergen Arkitektforening stemte også for, men det ble ikke oppnådd nødvendig  2/3 flertall. Dermed betydde det i praksis et «nei». På Oslo Arkitektforenings  generalforsamling 17. mars møtte 63 medlemmer opp, 21 stemte ja, 42 stemte nei.
18. mars 2016 ble prosjektet «Norges Arkitekter» avsluttet, uten at det var oppnådd enighet om å opprette en slik felles forening.
Miljøinstitutter

Miljøinstitutter er en betegnelse på de forskningsinstitutter som arbeider innenfor miljøforskning. I 2001 inngikk flere miljøinstitutt i Norge i aksjeselskapet Miljøalliansen AS for å dra fordel av hverandres spesial- og tverrkompetanse i norsk og internasjonal miljøforskning. Dette var forløperen til CIENS Forskningssenter for miljø og samfunn.
Norsk varmblod

Norsk varmblods ridehest er ikke en hesterase, men snarere en populasjon med hester. Varmblods ridehest finnes i dag over hele verden, men har utgangspunkt i tyske millitærhester.

Bakgrunn

Før Tyskland ble samlet til et rike i 1871 var de tyske statene stadig i krig med hverandre. Dette førte til et stort behov for hester til kavaleriet. Det ble derfor opprettet Land Gestüt i hver av det som i dag er de tyske delstater.  På disse statlige stutteriene ble det mulig for lokale bønder å få bedekt hoppene sine for en billig penge. Gjenytelsen var at statstutteriet hadde førsterett på å kjøpe avkom. For å opprettholde en edel hest, benyttet alle de tyske avlsforbundene engelske fullblodshingster som foredlere. Disse hingstene tilførte i første rekke motor og sadelleie. Den dag i dag benyttes fullblodshester som foredlere.
Etter 2. verdenskrig forsvant hele det militære systemet i Tyskland, og det var heller ikke behov for hesten i landbruket.  De tyske avlsforbundene og de tyske bøndene var imidlertid raskt ute med å utvikle en hestetype som kunne gjøre det bra innen hestesporten. I dag er varmblods ridehest benyttet til sprangridning, dressur og feltritt.
Varmblods ridehest er over århundrer avlet etter strenge kriterier og nøye avlsplanlegging.  Det har resultert i en robust og edel hestetype med godt temperament. Temperamentet gjør at den også er godt egnet som en familiehest.
De fleste europeiske land har eget avlsforbund for varmblods ridehest.  I Tyskland finnes det ett for hver delstat.  I Norge heter avlsforbundet Norsk Varmblod og det er Norsk Hestesenter som er stambokfører.
EM på skøyter 1898, menn

EM på skøyter 1898, herrer ble avholdt på Pohjoissatama (Norra Hamnen) i Helsingfors den 19. til 20. februar. Tittelforsvarer var tyskeren Julius Seyler fra EM i 1897 på Museumplein i Amsterdam. Gustaf Estlander, Finland ble europamester.
Dansk mesterskap på 100 km 2018

Dansk mesterskap på 100 km 2018 ble arrangert i Viborg 18. august 2018.
Den 74. Golden Globe-utdelingen

Den 74. Golden Globe-utdelingen ble avholdt 8. januar 2017 og det ble tildelt priser til de beste prestasjonene fra film- og TV-året 2016. Utdelingen ble avholdt i The Beverly Hilton i Beverly Hills i California og direktesendt på TV-kanalen NBC. Skuespilleren Jimmy Fallon var programleder for utdelingen.
Meryl Streep ble tildelt æresprisen Cecil B. DeMille Award. Musikalfilmen La La Land vant sju priser under utdelingen, mer enn noen annen film i Golden Globe-prisens historie. Den vant blant annet beste musikal eller komedie, beste mannlige og kvinnelige hovedrolle i en musikal eller komedie (Ryan Gosling og Emma Stone), beste regi og beste manus (Damien Chazelle). Den franske filmen Elle vant to priser for beste kvinnelige hovedrolle i en dramafilm (Isabelle Huppert) og beste fremmedspråklige film. The Night Manager, Atlanta, The Crown og The People v. O.J. Simpson: American Crime Story var blant TV-programmene som vant flest priser.

Vinnere og nominerte

Nominasjonene ble offentliggjort 12. desember 2016 av Don Cheadle, Laura Dern og Anna Kendrick. Vinnerne er vist i fet tekst.
Grenada under VM i friidrett 2015

Resultater

(Q, q – kvalifisert, NM – ikke noe gyldig resultat, SB – årsbeste, PB - personlig rekord)
Hepatitt

Hepatitt er det latinske navnet for betennelse i leveren.
Hepatitt er karakterisert av at inflammatoriske celler er til stede i vevet til organet. Hepatitt kan oppstå uten symptomer, men kan føre til gulsott (en gul misfarging av huden, slimhinner og øynene), dårlig appetitt og tretthet. Avhengig av årsaken, kan det manifestere seg som enten som en akutt eller som en kronisk sykdom. Akutt hepatitt kan være gå over av seg selv, men det kan også utvikle seg til kronisk hepatitt, eller kan føre til akutt leversvikt i sjeldne tilfeller. Kronisk hepatitt kan ha ingen symptomer, men kan også utvikle seg over tid til skrumplever (arrdannelse i leveren) og kronisk leversvikt.
På verdensbasis er viral hepatitt den vanligste årsaken betennelse i leveren, tett fulgt av alkoholisk leversykdom og ikke-alkoholisk leversykdom. Andre mindre vanlige årsaker til hepatitt inkluderer autoimmune sykdommer, inntak av giftige stoffer, visse medisiner (for eksempel paracetamol), noen industrielle organiske løsemidler, og planter.
Ordet er avledet fra det greske ordet Hepar (ἧπαρ), som betyr «lever», og suffikset -itis (-ῖτις), som betyr «betennelse».

Symptomer

Symptomer på hepatitt kan være magesmerter, gulsott, mørk urin og feber.
Pucheng (Weinan)

Pucheng (kinesisk: 蒲城县; pinyin: Púchéng Xiàn) er et fylke i provinsen Shaanxi i Folkerepublikken Kina. Det ligger i byprefekturet Weinan.
Befolkningen var på 721 648 innbyggere i 1999.